ועדת החקירה הפרלמנטרית בנושא האלימות בספורט, כנסת 15, פרוטוקול מספר 25, 2002-11-11 00:00

אבשלום וילן: בשם כולנו אני רוצה להודות מכל הלב לתיאטרון הנפש על ההצגה המצוינת "אוהד שרוף".

אבשלום וילן: אני מקווה שמהכנסת תצא קריאה שההצגה הזאת תגיע אל מרב בתי הספר התיכוניים בארץ כדי שכולם יוכלו לראות אותה וביחד להסיק את המסקנות המתבקשות.

אבשלום וילן: ברשותכם, אני רוצה להזמין לדיון את יושב-ראש ועדת החינוך והתרבות, חבר הכנסת זבולון אורלב, את יושב-ראש ההתאחדות לכדורגל, מר גברי לוי, את נשיא מכבי תל-אביב, מר לוני הרציקוביץ, את שדרנית הספורט, גברת יפעת לין ואת ניצב-משנה דן שלום, מנכ"ל ארגון מצילה, ממשטרת ישראל.

אבשלום וילן: ברשותכם, אני רוצה להתנצל.

אבשלום וילן: עקב אירועי הלילה האחרון והרצח בקיבוץ מצר אני נאלץ כרגע לצאת ללוויה.

אבשלום וילן: לפיכך חבר הכנסת זבולון אורלב יהיה ראשון הדוברים וינחה את הדיון.

אבשלום וילן: אתכם הסליחה.

אבשלום וילן: אני מקווה שהמאבק הזה למניעת האלימות בכדורגל ובספורט ימשך וביחד נצליח למגר אותו.

אבשלום וילן: תודה לכולכם, ושוב אני מתנצל.

זבולון אורלב: שלום לכולכם, אני מבקש מחבר הכנסת אבשלום וילן למסור את התנחומים של כל הכנס הזה לקיבוץ מצר, ושלא יידעו עוד צער ודאבה.

זבולון אורלב: בנוסף להיותי יושב-ראש ועדת החינוך והתרבות אני גם חבר בוועדת החקירה הפרלמנטרית בנושא האלימות בספורט.

זבולון אורלב: מתוך הדיונים שבהם השתתפתי הבנתי כמה נכון וכמה ראוי היה שהכנסת תקים ועדת חקירה מיוחדת, הואיל ולתופעה יש היקפים או ממדים כאלה שאי אפשר יותר לטאטא אותה מתחת לשטיח וחייבים להתייחס אליה.

זבולון אורלב: הבנתי גם שהבעיה היא רבת פנים, כלומר אין כאן מישהו אחד אחראי, שדר אחד, או קצין משטרה אחר, או יושב-ראש אחד של קבוצה אלא מדובר בתופעה מערכתית, עם פנים רבות, ולכן דרושה היערכות רבה מאוד.

זבולון אורלב: אני רוצה להודות מאוד לתיאטרון הנפש על ההצגה "אוהד שרוף".

זבולון אורלב: ראיתי לצערי רק חלק ממנה.

זבולון אורלב: כמו שאתם יודעים, בשבוע שעבר הוחלט על פיזור הכנסת וכולנו טרודים בשבוע האחרון בענייני חקיקה.

זבולון אורלב: אבל גם מהחלק החשוב שאני ראיתי, אני שמח שעולם התרבות מתייחס לבעיה ושיש הצגה על הנושא הזה.

זבולון אורלב: אני חושב שעיקר הבעיה שלנו היא לא מה צריך לעשות.

זבולון אורלב: אני חושב שכמעט כל אוהד, בין אם הוא צעיר ובין אם הוא מבוגר, ובוודאי כל מי שקשור בענפי הספורט יודע לנתח היטב את הבעיה.

זבולון אורלב: השאלה הבסיסית היא מדוע לא נעשה מה שאנחנו יודעים שצריך להיעשות.

זבולון אורלב: הכנסת חוקקה חוק בוועדת החינוך והתרבות, ביוזמה של חבר הכנסת אבשלום וילן ושל משרד המדע, התרבות והספורט בראשות מר מתן וילנאי - לצערנו הוא לא משתתף בדיון כי בינתיים מפלגת העבודה עזבה את הממשלה - חוק שמסדיר ונותן יותר סמכויות למשטרה.

זבולון אורלב: החוק הזה עבר תוך 9 ימים בכנסת והוא אחד החוקים שנחקקו במהירות הרבה ביותר.

זבולון אורלב: זה מצביע על הסכמה מאוד רחבה בין כל הגורמים.

זבולון אורלב: אבל עדיין אחרי החקיקה הזאת, פתחנו את העונה שוב עם מקרה אלימות חמור מאוד במגרש בני-יהודה.

זבולון אורלב: השאלה היא באמת מדוע אנחנו לא עושים את מה שצריך לעשות?

זבולון אורלב: אנחנו יושבים כאן בפנל מאוד מכובד.

זבולון אורלב: נאפשר לכל אחד לדבר.

זבולון אורלב: אנחנו מקיימים את הדיון במתכונת של ישיבת ועדה, כלומר הדברים מוקלטים ויהיה פרוטוקול.

זבולון אורלב: אני גם אאפשר לאנשים שיושבים באודיטוריום, בעיקר צעירים, להתבטא.

זבולון אורלב: מי שרוצה, שיעביר לי פתק או שירים את ידו.

זבולון אורלב: אנחנו נאפשר גם שאלות והתייחסויות של אנשים מהקהל.

זבולון אורלב: אבקש ממר גברי לוי להיות ראשון הדוברים, בבקשה.

גברי לוי: דבר ראשון, אני חושב שההחלטה הראשונה שלך, חבר הכנסת זבולון אורלב, צריכה להיות שצריכים לסבסד באופן רציני את תיאטרון הנפש.

גברי לוי: אני חושב שהם עשו פה הצגה מעניינת ויוצאת מן הכלל.

גברי לוי: כשהם דיברו איתי ארוכות לפני מספר חודשים אני מוכרח לומר לכם שלא האמנתי שהם יגיעו לתוצאה כזאת, להצגה שריתקה אותנו.

גברי לוי: אני חושב שההצגה הזאת צריכה להיות מוצגת בכל בית ספר במדינה.

גברי לוי: צריך פשוט ללכת מבית ספר לבית ספר.

גברי לוי: אולי זה יביא, אם לא עכשיו אז לעתיד, תועלת כי כך זה נכנס לראש.

גברי לוי: הם הציגו באמת את כל הדברים שמובילים לאלימות מבלי להאשים אף אחד, ועם הטלת האשמה במידה מסוימת על כולם.

גברי לוי: אני חושב שזה יביא יותר תועלת מהרבה דברים אחרים.

גברי לוי: חבר הכנסת זבולון אורלב, החקיקה שעשיתם בכנסת היתה באמת מצוינת, והיא תעזור, אבל אני כבר חודשיים שומע מכולכם כל הזמן כמנטרה: "החקיקה בכנסת, החקיקה בכנסת".

גברי לוי: אפשר לחשב שעם החקיקה בכנסת פתרנו את כל הבעיות.

גברי לוי: אני אומר לך שלא פתרנו כלום בינתיים.

גברי לוי: החקיקה היא טובה אבל אחרי חקיקה צריך להיות גם ביצוע.

גברי לוי: בינתיים אנחנו רואים שמביאים מי שהתפרע למעצר אך השופט שולח אותו הביתה.

גברי לוי: גם כשהמשטרה כבר לוקחת מישהו למעצר - שולחים אותו הביתה, ובשבוע שלאחר מכן הוא מגיע שוב למגרש.

גברי לוי: לא כל כך קל לפתור את בעיית האלימות.

גברי לוי: אנחנו מדינה אלימה.

גברי לוי: אבל אני רוצה להרגיע אתכם ולומר שהאלימות בכדורגל במדינת ישראל היא מהקטנות בעולם.

גברי לוי: אם תיסעו למשחק בתורכיה, או חס וחלילה בארגנטינה, תראו דברים חמורים פי כמה.

גברי לוי: הייתי בארגנטינה במגרש שבו הגדֵרות בגובה 10 מטר ומעליהן יש פרספקס - כנראה מפחדים שם מהיריות או מהיריקות - הכל סגור ואטום לגמרי.

גברי לוי: יש כדורגל מצוין בארגנטינה, אבל יש שם גם אלימות.

גברי לוי: דרך אגב, אלימות זה גם חלק מהחיים.

גברי לוי: לכל אחד מהיושבים פה יש רגע מסוים בחיים שלו שהוא נהיה אלים.

גברי לוי: אני בטוח שכולם, ללא יוצא מן הכלל, רוצים למגר את האלימות.

גברי לוי: כולנו רוצים למגר את האלימות.

גברי לוי: כולנו רוצים ללכת למגרש ולחזור ממנו הביתה בשלום, ולקחת לשם את הילדים שלנו, את הנשים שלנו ואת האימהות שלנו.

גברי לוי: בינתיים זה לא קורה מפני שהאלימות היא לא רק בין האוהדים, האלימות היא גם בין השחקנים, המנהלים על הספסל ש-10 מהם רצים לתוך המגרש אחרי כל החלטה של שופט, והתקשורת כמובן.

גברי לוי: כל בן אדם אלים בכדורגל - ואני לא רוצה להיכנס לשמות - מיד מביאים אותו לחדשות, מיד מצלמים אותו, נותנים לו מיקרופון ועושים אותו גדול.

גברי לוי: זה דבר פסול לחלוטין.

גברי לוי: הייתי רוצה להגיד לכם שיש לי פתרון.

גברי לוי: אני אומר לכם שעדיין אין לי פתרון.

גברי לוי: כולנו יודעים שבכל מגרש יש קומץ.

גברי לוי: לצערי הרב בזמן האחרון הקומץ הזה גדל משום מה.

גברי לוי: יש גם אלימות כלפי מנהלים.

גברי לוי: נמצא פה מר לוני הרציקוביץ שסובל כבר שנתיים מאלימות מילולית בלתי נסבלת, וכשהוא אומר לאוהדים להוריד את השלטים האלימים אז העיתונות מתקיפה אותו: מה זאת אומרת?

גברי לוי: באיזה רשות הוא אומר להם להוריד את השלטים?

גברי לוי: הדברים האלה נמצאים בכל מקום.

גברי לוי: ייקח הרבה זמן לעשות תכנית ממצה שתאפשר לכולנו יחד להילחם באלימות.

גברי לוי: אנחנו צריכים להתחיל בבית ספר, אנחנו צריכים להתחיל בבית, אנחנו צריכים להתחיל ברחוב.

זבולון אורלב: יש גם הרגשה שמוסדות ההתאחדות לכדורגל, לרבות בית-הדין - ואני מבין שבית-דין הוא סוברני - גם הם לא נוהגים במידת התקיפות הראויה כלפי מקרי אלימות.

זבולון אורלב: לדוגמה, אחרי אירוע האלימות במגרש בני-יהוה היו קריאות לסגור את המגרש הזה עד סוף העונה, כדי שקבוצה תדע: אם יש התפרעות אלימה במגרש - במגרש הזה פשוט לא ישחקו.

זבולון אורלב: למה נהגו קצת בסלחנות והטילו 4 משחקים בחוץ ו-2 משחקים עם קהל?

זבולון אורלב: האם זה לא משדר סלחנות?

גברי לוי: לפני כחצי שנה היה משפט על אונס של צעירה בת 12 והשופט הטיל על העבריין שנה מאסר בסך הכל, במקום להטיל עליו 15 שנות מאסר.

גברי לוי: אתה לא יכול להתערב בזה, שר המשפטים לא יכול להתערב בזה, ואפילו התובע לא יכול להתערב.

גברי לוי: השופט הוא שקבע, אין מה לעשות.

גברי לוי: אצלנו לצערי הרב זה אותו דבר, אנחנו לא נותנים הוראות לבתי-הדין.

גברי לוי: יש לנו בתי-דין מכובדים.

גברי לוי: גם אני מסכים איתך שצריך לתת עונשים יותר כבדים, אבל מצד שני אנחנו עָם רחמן.

גברי לוי: הצעתי בהתאחדות לכדורגל לסגור מיד את המגרש בבני-יהודה.

גברי לוי: בעקבות האירוע התקיימה ישיבה בכנסת ואז כל הרחמנים שישבו מסביב לשולחן, שיש להם עכשיו פריימריז ובחירות, פתאום נזכרו שיש להם בוחרים בשכונת התקווה, וכולם ישר אמרו: אתה לא צודק, לא צריך לסגור את המגרש.

גברי לוי: אני אמרתי שצריך לסגור את מגרש בני-יהודה, ועד עכשיו אני סבור שמה שאמרתי הוא נכון, אבל היות ובית-הדין הטיל עונש מסוים, מי אני שאהיה מעל בית-הדין?

גברי לוי: אבל באופן כללי, אתה צודק.

גברי לוי: מוטב שנהיה פחות רחמניים ונסגור מגרשים.

גברי לוי: כל מגרש שיש בו התפרעות מהסוג הזה צריך להיסגר אוטומטית לחודשיים, אני מסכים איתך.

זבולון אורלב: אגב, כתוב במקורות שמי שמרחם על האכזרים, סופו שמתאכזר לרחמנים.

זבולון אורלב: רשות הדיבור לגברת יפעת לין, שדרנית ספורט.

זבולון אורלב: גם בהצגה הנהדרת "אוהד שרוף" עלה באופן בולט הקטע של התקשורת, האם היא באמת מחממת את האווירה.

זבולון אורלב: נשאלה שם שאלה האם בשביל כותרת, בשביל רייטינג אנחנו מוכנים לסכן אנשים.

זבולון אורלב: מה חלקה של התקשורת באלימות הקשה שיש במגרשים?

גברי לוי: התקשורת מחממת כל הזמן.

גברי לוי: אני אומר לך בוודאות, ידוע לי שבזמן שידור השדרן מקבל הוראות מהמפיק: "עָלֶה עליו, כָּסֶח אותו, תרגיז אותו, כדי שתהיה אלימות.

גברי לוי: זה קורה כך במקומות רבים.

זבולון אורלב: זאת האשמה כבדה מאוד.

יפעת לין: צהרים טובים לכולם.

יפעת לין: אני משדרת כבר 4.5 שנים בערוץ הספורט, כדורגל וקצת כדורסל.

יפעת לין: השנה, לאור בעיות בזכויות השידור, הכדורגל לא משודר על-ידינו.

זבולון אורלב: את יכולה אחרי זה להיפגש עם מר גברי לוי בחדר שלי ולנסות להגיע לסיכומים.

גברי לוי: ---

יפעת לין: כבר קיבלנו בשורה טובה, שאולי ישודר כדורגל בערוץ הספורט.

יפעת לין: לפני שאתייחס לתקשורת, אני רוצה לספר על מקרה פרטי שהיה לי לפני 10 שנים.

יפעת לין: באתי ככל אוהד למגרש כדורגל בחיפה, בקריית אליעזר, למשחק בין מכבי חיפה לבין ביתר ירושלים.

יפעת לין: כאשר יצאתי מהמשחק ראיתי חבורה של 20 גברים הולכים מכות.

יפעת לין: למרות שאני קטנה לא התביישתי להיכנס ביניהם ולשאול אותם למה הם מכים זה את זה, לְמה זה תורם ולְמה זה עוזר.

יפעת לין: אני זוכרת שהם הסתכלו עלי.

יפעת לין: קודם כל, הם היו בשוֹק שאני מעיזה להפריד, בחורה בין 20 גברים, אבל אז הם חשבו לרגע והם באמת שאלו: לָמה?

יפעת לין: לשם מה אנחנו צריכים את המכות האלה?

יפעת לין: אני חושבת שיש לנו מספיק צרות במדינה הזאת, עם ממשלה שמתפרקת, ופיגועים וצרות ופצועים ותאונות.

יפעת לין: כל אוהד - ויושבים פה הרבה מאוד אוהדים, אני רואה אוהדים ממכבי חיפה, מהפועל תל-אביב ומקבוצות נוספות - צריך לחשוב שנייה ולעשות חשבון נפש לעצמו: כל-כך קשה במדינה הזאת והנה יש לנו דבר אחד טוב ונהדר, הכדורגל.

יפעת לין: כדורגל זה שמחה, זה הנאה, זה דבר מדהים.

יפעת לין: תלכו למגרשים, תשבו ביציעים ותמחאו כפיים.

יפעת לין: אפשר קצת לקלל, זה פורקן וזה מותר, אבל אלימות זה דבר פשוט מזעזע.

יפעת לין: לגבי התקשורת: אני חושבת שחלק מתפקידה של התקשורת הוא לסקר את כל האירועים.

יפעת לין: לפעמים זה גם בשביל רייטינג אבל זאת התקשורת, בשביל זה אנחנו קיימים.

יפעת לין: אנחנו עושים גם דברים מאוד חיוביים.

יפעת לין: אני יכולה לתת דוגמאות מערוץ הספורט, שאני חושבת שהביא את הכדורגל - לא רק הישראלי אלא את הכדורגל באופן כללי - לרמות שלא היו כמותן במדינה.

יפעת לין: אנחנו משדרים כדורגל, ועושים כל מיני כתבות מסביב לכדורגל, ונותנים פתחון פה לכל הגורמים.

זבולון אורלב: תשדירי שירות עולים פה כסף ...

זבולון אורלב: אני עדיין רוצה להציק לך מאוד ולא לתת לך להתחמק מאחריות, או מהרגשת אחריות לגבי התרומה ששדרים ותקשורת יכולים לתת כדי להרגיע וכדי לצאת נגד העבריינות.

זבולון אורלב: כלומר, כשמתארים התפרעות אפשר להשתמש במלים סלחניות ואפשר לתאר את האירועים באופן מגנה.

זבולון אורלב: לשדר יש מיקרופון שדרכו הוא מעצב את התרבות, הוא מעצב את דעת הקהל.

זבולון אורלב: מדוע זה לא קורה?

יפעת לין: קודם כל, אני חושבת שזה קורה.

זבולון אורלב: אני אעשה פה הצבעה עכשיו.

זבולון אורלב: מי חושב שתקשורת הספורט מעודדת את האלימות?

זבולון אורלב: ירים את ידו.

זבולון אורלב: מי חושב שתקשורת הספורט בולמת את האלימות?

זבולון אורלב: אני קובע שיש רוב לאלה שאומרים שהתקשורת מעודדת את האלימות.

קריאה: האם הכנסת בולמת את האלימות?

זבולון אורלב: אני מסכים איתך.

יפעת לין: האם ההתאחדות לכדורגל בולמת אלימות?

יפעת לין: האם הקבוצות בולמות אלימות?

יפעת לין: האם בעלי הקבוצות בולמים את האלימות?

יפעת לין: והאם האוהדים בולמים את האלימות?

יפעת לין: כמו שמר גברי לוי, יושב-ראש ההתאחדות לכדורגל אמר, אני חושבת שכולנו שותפים לזה באותה מידה.

יפעת לין: אנחנו כתקשורת בסך הכל מביאים את זה לידיעת הציבור, כי זה תפקידנו.

יפעת לין: אני חושבת שכולנו צריכים לקום ביחד ולעשות משהו כדי להפסיק את האלימות הזאת.

יפעת לין: ועוד פעם, אני חושבת שכולנו אחראים בדיוק באותה מידה.

זבולון אורלב: הואיל ובכנסת הזאת יזמנו מספר אמנות - זה לא קשור לחקיקה - תוך כדי הדיון חשבתי שאולי בכל זאת כדאי לחשוב על אמנה של כלי התקשורת העוסקים בספורט, כדי למנוע תחרות רייטינג שעלולה לעודד אלימות, כדי שתהיה מחויבות ציבורית מוחלטת של כלי התקשורת, שגם תימנע תחרות ביניהם, כדי להבטיח שבאמת כלי התקשורת יעזרו לבלום את האלימות.

זבולון אורלב: אגב, אין לי ספק ברצון, בכוונה ובמחשבה של כלי התקשורת.

זבולון אורלב: אין להם שום סיבה לרצות אלימות, הם בוודאי נגד האלימות.

זבולון אורלב: אני חושב שכדאי לחשוב על אמנה מעין זאת.

יפעת לין: לגבי העונשים שנגזרו לאחרונה על אוהדי כדורגל שהתפרעו במגרשים: לפני כשנתיים פגשתי אוהד במגרש כדורגל.

יפעת לין: הוא קרא לי אליו ואמר לי: את יודעת, אני מבצע עכשיו עונש הרחקה.

יפעת לין: קיבלתי עונש הרחקה לחצי שנה ותראי, אני יושב בשורה הראשונה באיצטדיון.

יפעת לין: אני חושבת שעונשי ההרחקה האלה לא ממש תורמים.

יפעת לין: אני לא יודעת מי אחראי לזה.

יפעת לין: אם אחת ולתמיד יהיו מספיק שוטרים במגרשים ויעצרו את כל אותם אוהדים מתפרעים - לא אוהד אחד אלא 20 אוהדים - וכולם יקבלו עונש חמור פי מאה ממאה שהם קיבלו עד כה, אפילו עד כדי מאסר, אני חושבת שמקרי האלימות לא יחזרו.

יפעת לין: צריך לטפל נקודתית בכל אוהד ולהטיל עונשים חמורים ביותר.

יפעת לין: כאשר האוהדים יענשו בעונשים החמורים ביותר, הם לא יחזרו לנהוג כפי שנהגו.

זבולון אורלב: בדיון שערכה הכנסת בעניין אירוע האלימות במגרש בני-יהודה, חבר הכנסת וילן ציין שבשבוע שלפני כן באיטליה אירע מקרה דומה ושם השופט שפט מיידית את האוהד המתפרע ל-8 חודשי מאסר ולא שחרר אותו לביתו.

זבולון אורלב: אני מעביר את המיקרופון לנשיא מכבי תל-אביב בכדורגל, מר לוני הרציקוביץ.

זבולון אורלב: ברור שגם להנהלות הקבוצות יש משקל גדול מאוד, הן כלפי האוהדים והן כלפי התנהגות השחקנים.

זבולון אורלב: ברור שגם להתנהגות השחקנים במגרש ולחינוכם כספורטאים יש משקל גדול מאוד בהעמקת תרבות הספורט, ההגינות, התחרות בתנאים ראויים והמאבק נגד אלימות.

זבולון אורלב: אני יודע, מתוך דיונים בהם השתתף איתנו מר הרציקוביץ, שיש אצלו עירנות רבה מאוד לנושא.

זבולון אורלב: השאלה תמיד היא איך אפשר לעשות יותר.

לוני הרציקוביץ: אנחנו נוגעים פה בסוגייה מאוד מורכבת.

לוני הרציקוביץ: יש פה קהל שמורכב מילדים וממבוגרים.

לוני הרציקוביץ: אני חושב שהשיחה הזאת מקיפה את כולנו.

לוני הרציקוביץ: אלימות בספורט היא לא אלימות בספורט.

לוני הרציקוביץ: אלימות היא תכונה בסיסית שקיימת בנו כאנשים.

לוני הרציקוביץ: מי מכם שזוכר את הקולוסאום של ימי רומי העתיקה, שם רצו השליטים ברומא לתת להמונים מוצא מכל התסכולים שיש להם בחיי היום-יום והביא אותם לאיצטדיון גדול.

לוני הרציקוביץ: הביאו לשם נמרים, אריות ואנשים ואחד אכל את השני, ואחד דקר את השני, ומזה אנשים היו מקבלים את הסיפוק שלהם, מלהרוג זה את זה.

לוני הרציקוביץ: לימים הספורט השתנה כמובן, ואנחנו משחקים כדורגל במקרה שלנו, אבל היצר הטבעי הזה, לראות את השני מושפל וחוטף מכות, לא עבר.

לוני הרציקוביץ: לצערי במקומות בהם הנושא של ספורט לא מטופל כפי שצריך התופעה של האלימות לא נגמרת במגרש, היא באה לבית הספר, היא באה לכל מקום בחיינו.

לוני הרציקוביץ: היא מתבטאת גם על הכבישים ואם לא נטפל בה נשלם מחיר יקר בקהילה שלנו, כי אנחנו חיים תחת תנאים של לחץ.

לוני הרציקוביץ: אם אתייחס ספציפית לבעיה הזאת שנקראת אלימות בספורט, ובכדורגל בפרט, אני חושב שעד לפני שנתיים המדינה - ופה אני פונה למדינת ישראל, לממשלה ישראל וכמובן לכנסת - עמדה כעיוור שלא עשה מאומה.

לוני הרציקוביץ: לפני כשנתיים, בגלל הטרגדיה בחיפה, קם מי שקם והחלו דיונים בוועדות שאספו חומר.

לוני הרציקוביץ: לא המצאנו שום דבר.

לוני הרציקוביץ: בשנת 1986 באנגליה, אחרי האסון בהילסבורו בו נהרגו 96 איש, הקימו ועדות אקדמאיות ועשו תכנית שלמה איך למגר את האלימות.

לוני הרציקוביץ: כל זה כתוב בספרים.

לוני הרציקוביץ: כמובן שאצלנו אוהבים תמיד לקחת את הספרים האלה, לבנות להם וורסיה ישראלית, ועד שבונים אותה חולפות עוד 5 שנים.

לוני הרציקוביץ: אף אחד לא צריך לבנות וורסיה ישראלית כי התכנית כבר כתובה היטב וצריך להתנהג על-פיה.

לוני הרציקוביץ: הייתי יכול לשבת פה כמה שעות מכיוון שהנושא הזה מאוד מורכב.

לוני הרציקוביץ: כדי לטפל בבעיה אנחנו חייבים לטפל בשורש הבעיה, שמורכבת מהמון בעיות קטנות.

לוני הרציקוביץ: בעיה ראשונה היא בעיה חינוכית שמחייבת טיפול חינוכי בבתי הספר.

לוני הרציקוביץ: אני מסתובב בבתי ספר אחת לשבועיים ונפגש עם שכבות שונות ומדבר עם ילדים - אין זה משנה איזו קבוצה הם אוהדים - מתוך מגמה להוריד את המינון של האלימות, שלכאורה אנשים קוראים לה שמחה.

לוני הרציקוביץ: יש שמחה ויש אלימות, אלה שני דברים שונים.

לוני הרציקוביץ: זה חוזר להצגה שמר גברי לוי המליץ להעביר לבתי הספר, ויש עוד הרבה מאוד כלים חינוכיים שאנחנו יכולים להפעיל בכדי להבהיר את ההבדל בין שמחה לבין אלימות.

לוני הרציקוביץ: פעמים רבות אנחנו מתבלבלים וכמובן לא מטפלים בזה כפי שצריך.

לוני הרציקוביץ: אני גר באחת מהשכונות הצפוניות של תל-אביב ואחת מהבעיות הקשות ביותר שיש לנו בחינוך מתבטאת דווקא בבית הספר שלנו.

לוני הרציקוביץ: כולם חושבים שהבעיות הן בשכונות מצוקה.

לוני הרציקוביץ: רבותי, הבעיות הן לא בשכונות המצוקה - הן בכל הארץ.

לוני הרציקוביץ: ילדים, בגיבוי הוריהם, מתנהגים בצורה אלימה.

לוני הרציקוביץ: כאשר הילד נתפס בא ההורה, מגן עליו, מביא עורכי-דין ועושה כל מיני פעולות, ובית הספר לא יודע כיצד להתמודד עם זה.

לוני הרציקוביץ: זאת בעיה קשה מאוד שמחייבת טיפול, הן ברמת המדינה והן ברמת "הגזר והשוט", כולל המורים, מערך ההדרכה וההורים.

לוני הרציקוביץ: הבעיה השנייה היא בעיית חקיקה.

לוני הרציקוביץ: יש לנו חקיקה שהיא סלחנית, על גבול חוסר האחריות.

לוני הרציקוביץ: חוסר האחריות בחקיקה שלנו מביא למצב שבאירועים מסוימים יכולים במזל לצאת בלי נפגעים אולם לעתים אנשים גם נפגעים.

לוני הרציקוביץ: לאלימות בספורט יש שתי מוטיבציות.

לוני הרציקוביץ: מוטיבציה אחת היא של אנשים שנמצאים במעגלים החיצוניים.

לוני הרציקוביץ: דרך אגב, האלימות היא לא מקרית.

לוני הרציקוביץ: אלה אנשים שיש להם אינטרסים ספציפיים של כסף, של כוח, של שחיתות.

לוני הרציקוביץ: הם מפעילים אחרים, הם שולחים קדימה אחרים - חלקם מבינים מה שהם עושים וחלקם לא מבינים מה שהם עושים - שיוצרים גרעינים אלימים.

לוני הרציקוביץ: כך היה בהפגנות מול ביתי.

לוני הרציקוביץ: זה מתבטא בהתפרעויות שזורקים בהן חפצים ולא רק מדברים, ואם יש להם הזדמנות הם גם מרביצים.

לוני הרציקוביץ: כמובן שבמעגלים האלה נתפסים גם אחרים.

לוני הרציקוביץ: זאת תופעה מאורגנת שלא מתרחשת באקראי.

לוני הרציקוביץ: מוטיבציה אחרת מתייחסת לתופעה שמתרחשת באקראי בגלל אירועים שונים על כר הדשא.

לוני הרציקוביץ: באנגליה, לדוגמה, כאשר אוהד משתולל ומתחיל לנבל את פיו יש לו בערך חצי דקה.

לוני הרציקוביץ: יש שם מערכות של מעגל סגור שמזהות את אלה שמנבלים את הפה בצורה יוצאת דופן.

לוני הרציקוביץ: תוך דקה מתייצב שם סדרן או שני סדרנים ומבקש מהאדם לגשת אליו.

לוני הרציקוביץ: אם אותו אדם לא ניגש אל הסדרן, ניגשים אליו שני אנשים, שולפים אותו החוצה ובזה נגמר עבורו המשחק.

לוני הרציקוביץ: אם זה מישהו מוּעָד - ויש מודיעין שֶמִי, יודעים בדיוק את שמות האנשים - האנשים האלה פשוט מתייצבים בתחנות משטרה בזמן המשחקים.

לוני הרציקוביץ: אפרופו, כל המורחקים שמשטרת ישראל מרחיקה, אסור להרחיק אותם.

לוני הרציקוביץ: צריך להושיב אותם בתחנת משטרה משעה שלפני המשחק ועד שעה אחרי המשחק.

לוני הרציקוביץ: זאת הדרך לוודא שהם פשוט לא יגיע למגרש.

לוני הרציקוביץ: זאת הדרך לטפל באותם אנשים, החל משלב הקללה.

לוני הרציקוביץ: לא מקובלות עלי תופעות שאני רואה במשחקים שלנו, כל הקריאות כמו "טועמה מחבל" או "מכבי חיפה חיזבאללה".

לוני הרציקוביץ: יושבים שוטרים ומסתכלים על האנשים האלה מבלי לעשות דבר.

לוני הרציקוביץ: צריך פשוט לשלוף 10-20 מהם החוצה ולהרחיק אותם מהמגרש למשך חצי שנה.

לוני הרציקוביץ: זה לא בא בחשבון.

לוני הרציקוביץ: הסלחנות על הרקע הזה גוררת ומביאה אותנו למקומות שאנחנו לא רוצים להיות בהם.

לוני הרציקוביץ: אנחנו עובדים עכשיו עם מרחב יפתח של המשטרה, שהוא המרחב שאחראי על בלומפילד, מתוך מגמה ליצור תכנית משולבת של המועדון עם המשטרה, הן במישור של המניעה והן במישור של האכיפה בפועל.

לוני הרציקוביץ: אני מקווה שבמהלך העבודה הזאת נגיע לתוצאות הרבה יותר טובות מאשר היו עד היום.

לוני הרציקוביץ: אנחנו עוד רחוקים משם.

לוני הרציקוביץ: אני מקווה שכולנו נגיע לשם.

לוני הרציקוביץ: תודה.

זבולון אורלב: תודה רבה.

זבולון אורלב: מדבריך מתקבלת תמונה שבהחלט יש עדיין הרבה מה לעשות.

זבולון אורלב: יש כלים, ופשוט צריך להשתמש בהם.

זבולון אורלב: האחרון מחברי הפנל, אחרון חביב, הוא ממלא מקום מנכ"ל "מצילה", מר דן שלום, שמייצג פה גם את משטרת ישראל, שהיא בעצם הזרוע שאמורה להשליט את הסדר, אמורה לאכוף את החוק ואמורה להעמיד למשפט את מי שעובר על החוק.

זבולון אורלב: אני מוכרח לומר שבדיון שקיימנו בוועדה לאחר ההתפרעות במגרש בני-יהודה, היה לנו רושם לא כל-כך טוב באשר למילוי תפקידה של המשטרה.

זבולון אורלב: אנחנו מודעים לקשיים של המשטרה, לריבוי המשימות שלה.

זבולון אורלב: בוודאי אלו ימים קשים ומיוחדים, אבל יחד עם זה יש לנו ציפיות גבוהות מן המשטרה להשתמש בחוק שנחקק ולתת לו שיניים.

זבולון אורלב: אוהד שמתפרע או מקלל או מסית פשוט יורחק מן המגרשים.

זבולון אורלב: אנחנו לא רוצים לראות אוהדים כאלה בתוך המגרשים.

זבולון אורלב: לדעתי למשטרה יש תפקיד עיקרי ומרכזי בביעור נגע האלימות במגרשי הכדורגל.

זבולון אורלב: מר דן שלום, בבקשה.

דן שלום: שלום לכולם, ראשית, אני רוצה להודות לתיאטרון הנפש, שהציגו את נושא האלימות בספורט במקצועיות ובחן.

דן שלום: האלימות בכלל - וכך גם האלימות בספורט - זה תהליך שמידרדר כמו כדור.

דן שלום: כשאנחנו רואים בטלוויזיה איך שחקן צועק על שופט, אנחנו מזדעזעים ושותקים.

דן שלום: כשרואים בישראל איך שחקן יורק על אוהדים, אנחנו צוחקים ושותקים.

דן שלום: כששומעים את הקללות ואת הנהמות במגרשים, אנחנו נדהמים ושותקים.

דן שלום: כשרצינו לקנות כרטיסים ונדחפנו בתור, אז מתעצבנים ושותקים.

דן שלום: כשראינו את התמונות, גם במגרש בני-יהודה וגם במשחק האליפות של מכבי חיפה ובמשחק האליפות של הפועל תל-אביב, התביישנו ושתקנו.

דן שלום: לדעתי אם יהיו עוד שתיקות כאלה אז אנחנו לא נשמע אפילו את שריקות הסיום של המשחקים.

דן שלום: אני רוצה לומר שכל מה שאמרתי עד כה כתוב בתצוגה של "מצילה" למניעת אלימות.

דן שלום: אני מייצג את המשרד לבטחון פנים ולא רוצה להתיימר לייצג את משטרת ישראל.

זבולון אורלב: אני מבקש את סליחתכם, מזעיקים אותי לדקה אחת לוועדת הכנסת.

זבולון אורלב: אבקש ממר לוני הרציקוביץ להנחות ואני אחזור עוד 3 דקות.

זבולון אורלב: אנחנו פשוט נמצאים בשבוע האחרון של החקיקה.

זבולון אורלב: אם חבר כנסת לא מופיע בוועדה, פשוט מדלגים עליו, אז אני מתנצל.

זבולון אורלב: התכנון הוא שאחרי דבריו של מר דן שלום אנחנו נאפשר את רשות הדיבור ל-3-5 תלמידים שרוצים לשאול או להעיר.

דן שלום: אני מייצג את האגף למניעת אלימות במשרד לבטחון פנים.

דן שלום: אינני מתיימר לייצג את משטרת ישראל, אבל אני גם לא בורח מהאחריות כאזרח, וגם כמי שבזמנו היה מפקד כוח המגרשים בצפון הארץ, מגרשים כמו קריית אליעזר וקריית חיים בשנות ה-80.

דן שלום: אני רוצה להודות לאנשים שעשו את התצוגה של "מצילה" למעלה, וכדאי שבדרככם החוצה תעיפו בה מבט.

דן שלום: "מצילה" מנסה לעשות מזה שנתיים - ומר לוני הרציקוביץ כבר אמר שהיתה איזה תזוזה בנושא - עם מעט האמצעים שיש לנו על מנת להפחית את רמת האלימות.

דן שלום: לנושא הזה יש הרבה שותפים - אוהדים, קבוצות, הנהלות, שופטים, משטרת ישראל, תקשורת - וכל אלה ביחד מחויבים לקחת את האחריות ולצאת לדרך.

דן שלום: הרעיון שלנו, ביחד עם אגף הקהילה במשטרה ועם המשמר האזרחי, היה לצאת בתכנית של מודל.

דן שלום: המודל מציע היערכות כוללת שבמסגרתה יהפוך איצטדיון כדורגל וסביבתו למקום בטוח לשחקנים, לאוהדים ולשופטים, וזה על-ידי עיצוב סביבתי.

דן שלום: מר לוני הרציקוביץ יודע עד כמה זה קשה, כי זה דורש תקציב מאוד גדול.

דן שלום: הנושא הזה מתחיל לאט.

דן שלום: אני רוצה לסיים בדבר אחד.

דן שלום: בחוץ-לארץ כשמישהו מתחיל בקללות, מזהים אותו ומטפלים בו.

דן שלום: בחוץ-לארץ רואים מעט מאד שוטרים במגרש, ולעומת זה רואים סדרנים שמחולקים בין היציעים.

דן שלום: רואים אותם עולים ויורדים כל הזמן ביציעים.

דן שלום: במסגרת המודל, יחד עם אגף הקהילה במשטרה ועם המשמר האזרחי, אנחנו באים היום לקבוצות - והתחלנו כבר בכך - קודם כל בניסיון, בכל מיני מודלים.

דן שלום: אחרי שחילקנו בקריית אליעזר 3,000 חולצות עליהן כתוב "אלימות - לא במגרש שלנו", מסתבר שבאותה שבת גם זכו באליפות וגם השחקנים רצו סביב המגרש עם הדגל בלי שאף אוהד יירד למגרש.

דן שלום: תחשבו טוב, זה היה.

דן שלום: בבאר-שבע הציון של הקהל כפי שהופיע בעיתון היה 9. זאת אומרת שאם לאוהדים יש מודעות ואם לכל הגורמים יש מודעות - גם התקשורת השתתפה איתנו וכך גם המשטרה, האוהדים והקבוצות - העסק מתחיל לאט-לאט לעבוד.

דן שלום: אני אומר באופן פרטי, לא בשם משטרת ישראל, אני חושב שהאחריות על הסדר צריכה להינתן לקבוצות, במיוחד לקבוצות שיש להן הנהלות מסודרות.

דן שלום: במקרים של הפרת סדר האחריות תהיה על המשטרה.

דן שלום: כך אנחנו נראה קבוצות שעושות סדר במגרשים על-ידי האוהדים שלהן, שיקבלו סיוע בהרצאות ובמפגשים.

דן שלום: אני אמנם לא מכיר היטב את קבוצת מכבי תל-אביב אבל אני יודע כמה הרבה עושה מר לוני הרציקוביץ.

דן שלום: אני מכיר יותר טוב מה קורה במכבי חיפה כי זה האזור שבו אני גר.

דן שלום: אם הסדרנים יעשו סדר, כמעט לא יישאר לשוטרים מה לעשות.

דן שלום: לצערי היה אירוע מאוד מעציב עם הילד אמיר רנד, שכולנו פה תקווה שבאמת ישוב לאיתנו, אבל הדרך היא ארוכה.

דן שלום: כולם צריכים לעשות אותה יחד.

דן שלום: אני רוצה לומר לכולנו, לכל הנערים שנמצאים פה, היום "מצילה" מתחילה את הפעולות שלה למניעת אלימות כבר בגני ילדים ובבתי ספר יסודיים.

דן שלום: אנחנו טוענים שאם מתחילים להפעיל פעילויות נגד אלימות בגני ילדים ובבתי ספר יסודיים - יהיה לנו בעוד מספר שנים אקלים דוחה אלימות.

דן שלום: אני מודה לכם.

זבולון אורלב: תודה רבה.

זבולון אורלב: מתוך מחיאות הכפיים אני מבין שהדברים היו בסדר גמור.

זבולון אורלב: אגב, אתם רואים שאפשר להאמין לפוליטיקאי.

זבולון אורלב: כשהוא אומר שהוא יחזור - הוא חוזר.

זבולון אורלב: עכשיו נאפשר בקצרה, אם לצעירים היושבים כאן יש רצון לשאול או להעיר, בבקשה.

שניר מזר: אני לומד בבית ספר יאנוש קורצ'ק בירושלים.

שניר מזר: אני רוצה לשאול מה אתם מתכוונים לעשות כדי שהאלימות במגרשים תרד.

זבולון אורלב: אנחנו צריכים להתחיל את כל יום העיון מחדש.

זבולון אורלב: אתה הרי נמצא פה יום שלם.

זבולון אורלב: האם לא השתכנעת שעושים משהו?

שניר מזר: אתה אומר שיש עונשים חמורים יותר אבל בינתיים שום דבר לא משתפר.

שניר מזר: מה עוד אתם מתכוונים לעשות?

זבולון אורלב: מה אתה מציע לעשות?

שניר מזר: אני לא יודע.

שניר מזר: יש רק כמה אנשים שמתפרעים והם שמובילים את כל העימותים במגרשים.

זבולון אורלב: האם אתה הולך למגרשי ספורט?

שניר מזר: לא הרבה.

זבולון אורלב: ובמקרים שאתה הולך, אתה נתקל באלימות?

שניר מזר: לא, אבל אני רואה בטלוויזיה.

שניר מזר: כמו שהראיתם בהצגה.

גברי לוי: הילד לא קיבל תשובה.

גברי לוי: דבר ראשון שאנחנו עושים, אנחנו מחליטים לא להאשים זה את זה ולאזור כוחות להכין ביחד תכנית שתטפל בכל מגרשי הכדורגל, אחד לאחד, עד שנגיע בסופו של דבר להקטנת האלימות.

גברי לוי: אני מניח שיהיה קשה לחסל לגמרי את האלימות אבל אנחנו נעשה הכל כדי לגרום לכך שבפעם הבאה השאלה שלך תהיה שונה.

ניצן זר: אני לומד בכיתה ט' בבית-ספר שליד האוניברסיטה בירושלים.

ניצן זר: אתה אומר שהתקשורת לא בסדר, ואתם מאשימים זה את זה כל הזמן, אבל אף אחד לא עושה שום דבר.

ניצן זר: גם אני חושב שהתקשורת לא עוזרת במניעת האלימות, אבל גם המשטרה לא עושה שום דבר נראה לעין, וגם ההתאחדות לכדורגל לא עושה יותר מדי.

זבולון אורלב: האם אתה מבקר במגרשים?

ניצן זר: אני מבקר במגרשים.

זבולון אורלב: לדעתך המשטרה לא עושה כלום?

ניצן זר: במקום שהשוטרים יסתכלו על האוהדים, הם מסתכלים על המשחק.

ניצן זר: אנחנו רואים את זה לא פעם במגרשים.

ניצן זר: אתה יכול לדבר עם שוטרים שנמצאים במגרש ולשמוע שהם מתעניינים יותר במשחק מאשר באוהדים.

ניצן זר: אני לא רואה שחברי הכנסת עושים יותר מדי דברים.

ניצן זר: אתה מאשים את התקשורת שלא עושה כל דבר, אבל מה חברי הכנסת עושים?

זבולון אורלב: תודה, מייד נשיב.

שנית: אני תלמידת כיתה ט' בחטיבת הביניים אורט על שם רבין בקריית מוצקין.

שנית: כידוע, אמיר רנד, שעל האסון שלו התבססה ההצגה, היה תלמיד בבית הספר שלנו.

שנית: אני רוצה לשאול לאן אנחנו הולכים?

שנית: אילו דברים כנסת ישראל מתכוונת לעשות ולחוקק כדי למגר את הבעיה?

זבולון אורלב: תודה רבה.

זבולון אורלב: משפט אחד לכל אחד מהמשתתפים שרוצה להביע דיעה או לענות לשאלות.

גברי לוי: דבר ראשון, אנחנו לא מאשימים זה את זה.

גברי לוי: אמרנו מראש, אם יש אשמים - כולנו אשמים, כל אחד בחלקו הקטן אשם.

גברי לוי: אם התקשורת מלבה, וההתאחדות לכדורגל לא מענישה מספיק, והכנסת לא מחוקקת מספיק, והמשטרה לא פועלת ביד קשה מספיק - כולנו תרמנו חלק קטן בכך שהאלימות ממשיכה.

קריאה: אבל מה הלאה?

דן שלום: אני רוצה לענות תשובה לילד החמוד ששאל ראשון.

דן שלום: קודם כל, צריכים עוד הרבה ילדים כמוך ואז תפחת האלימות.

דן שלום: אתה בכיתה שלך הנציג למניעת האלימות, וכמוך עוד הרבה ילדים ששומעים פה את הדברים.

דן שלום: זאת הדרך, כולנו יחד.

דן שלום: לגבי המשטרה, אני מעריך שאנחנו הולכים לתקופה חדשה בנושא הזה.

דן שלום: מבחינה מודיעינית המשטרה אמורה היום לדעת מי הבעייתיים בקבוצות ומתכוונים להתמקד בהם.

דן שלום: התחילו כבר להטיל עונשים של הרחקה לשנה מהמגרשים.

דן שלום: מישהו ציין שהוא ראה שאחד המורחקים הגיע לאיצטדיון גם במשחקים הבאים וישב בשורה הראשונה.

דן שלום: אני מבין שעדיין יהיו כאלה, אבל גם בזה נצטרך להילחם.

דן שלום: המלחמה חייבת להיעשות על-ידי כל הגורמים יחד.

דן שלום: והכי חשוב, שהאוהדים עצמם ישמרו על הסדר במגרש - המשטרה צריכה להיות מעורבת רק כשיש הפרת סדר - ואז יהיו מעט הפרות סדר והעבודה לא תהיה רבה.

קריאה: אתם צריכים למנוע את הפרת הסדר.

לוני הרציקוביץ: אני רוצה להתייחס לדברים שנעשו בפועל בשטח.

לוני הרציקוביץ: אני אדבר על קבוצת מכבי תל-אביב.

לוני הרציקוביץ: איצטדיון בלומפילד עבר בשנתיים האחרונות שיפורים שעלו כסף רב, גם בזכות המועצה להסדר ההימורים בספורט וגם כמובן בזכות עיריית תל-אביב וגורמים אחרים.

לוני הרציקוביץ: נעשו הרבה מאוד פעולות, החל ממצלמות במעגל סגור, הורדת הגדרות, שיפור התנאים, שירותים ותנאים אחרים שמטרתם בראש ובראשונה לתת איכות חיים טובה יותר לאלה שמגיעים למגרש ולהוריד את המוטיבציה של אלה שיושבים מאחורי גדרות וחשים כמו בגן חיות.

לוני הרציקוביץ: השינוי בהחלט נראה לעין.

לוני הרציקוביץ: שינויי החקיקה שנעשו בכנסת הם בהחלט רלוונטיים.

לוני הרציקוביץ: הם רחוקים מאוד ממה שאני הייתי רוצה לראות כשינויים נדרשים, אבל הם רלוונטיים.

לוני הרציקוביץ: התיאום עם המשטרה השתפר בהרבה, הגם שהוא רחוק ממה שצריך להיות.

לוני הרציקוביץ: אני בהחלט מסכים שהרבה שוטרים עדיין מתבוננים במשחק יחד עם הסדרנים, וזה דבר פסול.

לוני הרציקוביץ: למעשה האנשים האלה צריכים לעמוד בתוך הקהל ולדאוג לכך שלא יהיו גילויי אלימות כלשהם.

לוני הרציקוביץ: המודיעין ברמת מדינת ישראל הוא עדיין לא מספיק טוב.

לוני הרציקוביץ: אנחנו נסמן את אותן קבוצות אוהדים ומצידי, למרות שתהיה ביקורת, האנשים האלה לא יכנסו יותר למגרשים, עם חוק או בלי חוק.

לוני הרציקוביץ: אנחנו נאתר אותם ופשוט לא נאפשר להם להיכנס, עד שתגיע לציון גאולה והתופעה הזאת תיעלם.

יפעת לין: ערוץ הספורט, שאני מייצגת אותו ובכלל את התקשורת, תמיד נרתם וימשיך להירתם לפרויקטים נגד אלימות.

יפעת לין: אם זה בפרומואים, אם זה בכל מיני כתבות.

יפעת לין: שיהיה ברור לכולם, אנחנו נגד אלימות.

יפעת לין: והכי חשוב, לא לשכוח, כדורגל זה דבר נהדר.

יפעת לין: אז באמת שכל אחד מכם ייקח איתו הביתה את כל מה שהיה פה היום ותמשיכו לבוא למגרשים עם חיוך גדול ובאמת בלי אלימות.

זבולון אורלב: רבותי, מישהו שאל מה הכנסת עושה.

זבולון אורלב: קודם כל, היא מקיימת את יום העיון הזה.

זבולון אורלב: תפקידנו קודם כל לא לתת לטייח את הבעיה, להעלות את זה על סדר היום, לחשוף אותה, לקרוא לכל הגורמים שיש להם את הסמכויות, את היכולת ואת הכסף כדי להביא אותם לידי פעולה.

זבולון אורלב: אני יכול קודם כל להבטיח שאנחנו לא נירדם בשמירה, נמשיך לעסוק בנושא הזה.

זבולון אורלב: אני יודע שלמנהיגות הספורט, למנהיגות המשטרה יש כוונות מאוד מאוד טובות.

זבולון אורלב: אני חושב שהנושא הזה עלה לסדר היום ואנחנו מדברים בו.

זבולון אורלב: אני מאוד מקווה שגם הדיון הזה וגם יום העיון הזה תרמו לכך שכל אחד יעשה יותר בחלקו.

זבולון אורלב: אני לפחות למדתי שכדאי לעשות אמנה בין כל כלי התקשורת יחד עם כל הגורמים: ההתאחדות לכדורגל, הקבוצות והמשטרה כדי לקבל על עצמנו להשליט ולהנחיל תרבות שהיא אנטי אלימות.

זבולון אורלב: תודה רבה לכולכם, יום טוב.